**Kārtība, kādā pakalpojumu sniedzējs tiek svītrots no gaidīšanas saraksta**

1. Pakalpojumu sniedzēju svītro no Gaidīšanas saraksta, nosūtot lēmumu pakalpojumu sniedzējam, ja:
	1. pakalpojumu sniedzējs izteicis šādu vēlēšanos;
	2. ārstniecības personai ir anulēts sertifikāts vai beidzies tā derīguma termiņš, vai tā svītrota no Ārstniecības personu un ārstniecības atbalsta personu reģistra;
	3. ārstniecības iestāde ir svītrota no Ārstniecības iestāžu reģistra;
	4. ārstniecības iestādē, kas vēlas sniegt zobārstniecības pakalpojumus, nav nodarbināts un veselības aprūpes pakalpojumus nesniedz zobārsts;
	5. pakalpojumu sniedzējs noslēdz līgumu ar Dienestu par veselības aprūpes pakalpojumu sniegšanu tajā Administratīvajā teritorijā, kurā tas ir izteicis vēlēšanos strādāt;
	6. pret pakalpojumu sniedzēju uzsākts maksātnespējas process vai uzsākts veselības aprūpes pakalpojumu sniedzēja likvidācijas process, vai apturēta veselības aprūpes pakalpojumu sniedzēja saimnieciskā darbība;
	7. pakalpojumu sniedzējs neatbilst normatīvajos aktos ārstniecības iestādēm un to struktūrvienībām noteiktajām obligātajām prasībām vai tam bija zudušas vai ierobežotas tiesības sniegt veselības aprūpes pakalpojumus;
	8. pakalpojumu sniedzējs triju nedēļu laikā no piedāvājuma nosūtīšanas dienas nesniedz rakstisku atbildi, kurā piekrīt slēgt līgumu ar Dienestu par veselības aprūpes pakalpojumu sniegšanu tajā Administratīvajā teritorijā, kurā tas ir izteicis vēlēšanos strādāt, izņemot šādus gadījumus:

1.8.1. pakalpojumu sniedzējs ilgāk nekā divus mēnešus aizvieto citu ģimenes ārstu;

1.8.2. pakalpojumu sniedzējs triju nedēļu laikā no piedāvājuma nosūtīšanas dienas ir iesniedzis Dienestā dokumentu, kas apliecina darba nespēju, kura turpinās ilgāk par vienu mēnesi;

1.8.3. pakalpojumu sniedzējs triju nedēļu laikā no piedāvājuma nosūtīšanas dienas ir iesniedzis Dienestā dokumentu, kas apliecina, ka pakalpojumu sniedzējs kopj bērnu vecumā līdz pusotram gadam;

1.8.4. pakalpojumu sniedzējs ir vienojies ar citu ģimenes ārstu par prakses pārņemšanu.

1. Ja ģimenes ārsts, kurš reģistrēts Gaidīšanas sarakstā uz vairākām Administratīvām teritorijām, noslēdz līgumu ar Dienestu par veselības aprūpes pakalpojumu sniegšanu kādā no Administratīvām teritorijām, tas tiek svītrots no Gaidīšanas saraksta uz visām Administratīvām teritorijām, izņemot uz vienu Administratīvo teritoriju no Gaidīšanas saraksta, par kuru Dienestā ir saņemts ģimenes ārsta iesniegums ar lūgumu saglabāt viņu Gaidīšanas sarakstā uz šo Administratīvo teritoriju.